Proteas jaag 312 vir oorwinningImran Tahir het in die eerste boulbeurt van die wedstryd van Jonny Bairstow ontslae geraak. Foto: Facebook. Die Proteas het Engeland tot 311/8 in hul 50 boulbeurte beperk nadat Imran Tahir in die eerste boulbeurt van die dag van Jonny Bairstow ontslae geraak het. Dit was ’n bobaasskuif van Faf du Plessis om met Tahir te begin – veral as Kagiso Rabada en Lungi Ngidi in jou span is. Die 40-jarige draaibouler het die buiterand van Bairstow se kolf gevind en Quinton de Kock het ’n goeie vangkans agter die paaltjies benut. Jason Roy (54) en Joe Root (51) het daarna gekombineer vir ’n vennootskap van 106 om die derde paaltjie, voordat Andile Phehlukwayo van Roy ontslae geraak het. Root is kort daarna deur JP Duminy van Kagiso Rabada se boulwerk op punt uitgevang en met die telling op 111/3 was die Proteas weer die swaarste speler in dié wipplankstryd. Maar Eoin Morgan (57) en Ben Stokes (89) het goed gekombineer om weer die Engelse se kastaiings uit die vuur te krap. Tog het geen kolwer ’n driesyfertelling behaal nie en Rabada (2/66), Tahir (2/61) en Ngidi (3/66) het gereeld paaltjies geneem. ’n Wenteiken van 312 behoort nie vir die Proteas juis slapelose nagte te gee nie; maar soos ŉ mens weet kan daar enigiets in die Wêreldbeker met ’n Suid-Afrikaanse span gebeur. Hashim Amla en Quinton de Kock sal die kolfwerk open, met Aiden Markram op no. 3.